Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi lannoitteita koskevan jäsenvaltioiden lainsäädännön lähentämisestä annetun direktiivin 76/116/ETY muuttamisesta kadmiumia sisältävien lannoitteiden markkinoille saattamisen osalta Itävallassa, Suomessa ja Ruotsissa"

(98/C 214/05)

Neuvosto päätti (pvm.) Euroopan yhteisön perustamissopimuksen 130 s artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa (pvm.). Esittelijä oli Rudolf Strasser.

Talous- ja sosiaalikomitea hyväksyi 29. ja 30. huhtikuuta 1998 pitämässään 354. täysistunnossa (huhtikuun 29. päivän kokouksessa) seuraavan lausunnon ilman vastaääniä. Äänestyksessä annettiin 114 ääntä puolesta kolmen pidättyessä äänestämästä.

1. Johdanto

1.1. Lannoitteilla on kaikissa jäsenvaltioissa oltava tiettyjä teknisiä ominaisuuksia, jotka on määritelty sitovissa määräyksissä. Direktiivin 76/116/ETY 7 artiklassa säädetään, etteivät jäsenvaltiot saa lannoitteen koostumuksen, merkinnän tai pakkauksen perusteella kieltää, rajoittaa tai estää direktiivin 76/116/ETY ja sen liitteiden mukaisten, EY-lannoitteiksi merkittyjen lannoitteiden saattamista markkinoille. Tämä ei kuitenkaan saa rajoittaa yhteisön muiden direktiivien soveltamista.

1.2. Direktiivissä 76/116/ETY, sen liitteissä tai muissa direktiiveissä ei määritetä kadmiumpitoisuuden raja-arvoa. Itävallan, Suomen ja Ruotsin vastaavissa kansallisissa säännöksissä sitävastoin määriteltiin kyseinen raja-arvo ennen maiden liittymistä Euroopan unioniin. Näissä maissa maaperä on suurimmaksi osaksi ekologisesti erityisen herkkää etenkin Ruotsin ja Suomen pohjoisosissa sekä Itävallan alppialueilla (esimerkiksi hapan maaperä, johon liittyy raskasmetallien nopea liukeneminen, ja lyhyet kesät). Raskasmetalleihin kuuluvan kadmiumin ekosysteemiin aiheuttamien todistettujen haittavaikutusten vuoksi kyseiset jäsenvaltiot ovat päättäneet minimoida lannoitteiden käytöstä johtuvat mahdolliset vaarat.

1.3. Itävalta, Ruotsi ja Suomi neuvottelivat EU:hun liittyessään poikkeukset direktiivin 76/116/ETY 7 artiklan soveltamisesta. Poikkeusten mukaan jäsenvaltioiden määrittelemiä kadmiumpitoisuuden raja-arvoja voidaan soveltaa myös muista jäsenvaltioista peräisin oleviin lannoitteisiin neljän vuoden ajan, eli tammikuun 1. päivään 1999 asti.

1.4. Liittymisasiakirjoissa määrätään edelleen, että 7 artiklaa tarkastellaan uudelleen kadmiumin osalta kyseisen ajanjakson aikana EY:n menettelyjen mukaisesti. Komissio teetätti tutkimuksen, jossa tarkastellaan lannoitteissa olevan kadmiumin ympäristövaikutuksia sekä sen väestölle mahdollisesti aiheuttamia vaaroja. Koska kaikissa jäsenvaltioissa ei ollut saatavilla riittävästi tietoa aiheesta, komissio ei voinut tehdä lopullisia johtopäätöksiä. Komission mielestä Itävallan, Suomen ja Ruotsin erityisen tilanteen vuoksi on löydettävä vastaus muihinkin kysymyksiin.

1.5. Komission teettämässä tutkimuksessa otettiin esille myös tavaroiden vapaaseen liikkuvuuteen kohdistuvat vaikutukset, jotka johtuvat Itävallalle, Suomelle ja Ruotsille myönnetyistä lannoitteiden kadmiumpitoisuutta koskevista poikkeuksista. Merkkejä tavaroiden vapaan liikkuvuuden estymisestä ei havaittu.

2. Komission ehdotukset

2.1. Komissio ehdottaa, että Itävalta, Suomi ja Ruotsi voivat rajoittaa lannoitteiden markkinoille tuontia niiden kadmiumpitoisuuden vuoksi direktiivin 76/116/ETY 7 artiklan säännöksistä poiketen edelleen 1. tammikuuta 1999 ja 31. joulukuuta 2001 välisen ajan. Lisäksi komissio ehdottaa, että lisätutkimuksissa tarkastellaan lannoitteiden kadmiumpitoisuuksiin liittyviä terveysriskejä sekä altistettuun väestöryhmään ja ympäristöön kohdistuvia vaaroja. Lisätutkimukset on tarkoitus päättää 31. joulukuuta 2001 mennessä.

3. Huomioita

3.1. Komitea puoltaa komission ehdotusta, jonka mukaan Itävalta, Suomi ja Ruotsi voivat ottaen huomioon kadmiumiin liittyvät ongelmat kyseisissä maissa soveltaa kadmiumpitoisuuden raja-arvoa 1. tammikuuta 1999 ja 31. joulukuuta 2001 välisenä aikana direktiivin 76/116/ETY 7 artiklasta poiketen.

3.2. Komitea kannattaa myös komission ehdotusta tutkimusten jatkamisesta. Niiden olisi kuitenkin valmistuttava ajoissa, jotta tutkimustulosten perusteella voidaan luoda yhteisön säännökset lannoitteiden kadmiumpitoisuuden rajoittamiseksi ennen joulukuun 31. päivää 2001. Komitea toivoo, että jäsenvaltiot tukevat komissiota riittävästi näissä pyrkimyksissä.

Bryssel, 29. huhtikuuta 1998.

Talous- ja sosiaalikomitean puheenjohtaja

Tom JENKINS